Ir-Regolament tal-Kummissjoni (KE) Nru 337/2003
tal-21 ta’ Frar 2003
li jissospendi l-applikazzjoni tar-reġim ta’ kontroll doppju għal ċerti prodotti tessili li joriġinaw fl-Ukrajna
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 2001/33/KE tad-19 ta’ Diċembru 2000 dwar l-iffirmar ta’ Ftehim fil-forma ta’ Skambju ta’ Ittri bejn il-Komunità Ewropea u l-Ukrajna dwar l-estensjoni u l-modifikazzjoni tal-Ftehim bejn il-Komunità Ekonomika Ewropea u l-Ukrajna dwar il-kummerċ fil-prodotti tessili nizjalat fil-5 ta’ Mejju 1993, kif l-aħħar emendat mill-Ftehim fil-forma ta’ Skambju ta’ Ittri nizjalat fil-15 t’Ottubru 1999 u li tawtorizza l-applikazzjoni proviżorja tagħha [1], u b’mod partikolari l-Artikolu 4 tagħha,
Billi:
(1) Il-Ftehim bejn il-Komunità Ewropea u l-Ukrajna dwar il-kummerċ fil-prodotti tessili [2], kif l-aħħar emendat bi ftehim bejn il-partijiet implementat bir-Regolament tal-Kummissjoni (KE) Nru 475/2002 [3], jistipul fl-Artikolu 2(1) li ta’ l-inqas sitt ġimgħat qabel it-tmiem ta’ kull sena ta’ Ftehim il-Kummissjoni u l-Ukrajna għandu jkollhom konsultazzjoni dwar il-ħtieġa li jinżammu l-kategoriji elenkati fl-Anness III tal-Ftehim taħt il-kontroll doppju, bil-għan li possibilment jiġi sospiż il-kontroll doppju mill-katergoriji.
(2) Inżammu konsultazzjonijiet f’Ottubru 2002 bil-għan li ssir reviżjoni tal-bżonn li tinżamm l-applikazzjoni tas-sistema ta’ kontroll doppju għal ċerti prodotti tessili. B’riżultat ta’ dawn il-konsultazzjonijiet, il-partijiet qablu li jissospendu ir-reġim ta’ kontroll doppju għal prodott tessili wieħed.
(3) Huwa mixtieq li dan ir-Regolament jidħol fis-seħħ immedjatament sabiex l-operaturi jiġu nformati bil-vantaġġi tiegħu malajr kemm jista’ jkun.
(4) Il-miżuti previsti f’dan ir-Regolament huma skond l-opinjoni tal-Kumitat tessili,
ADOTTAT DAN IR-REGOLAMENT:
Artikolu 1
L-Anness III tal-Ftehim bejn il-Komunità Ewropea u l-Ukrajna dwar il-kummerċ fil-prodotti tessili, li jniżżel il-prodotti mingħajr limiti kwantitattivi suġġetti għas-sistema ta’ kontroll doppju msemmija fit-tieni subparagrafu ta’ l-Artikolu 2(1) ta’ dak il-Ftehim, huwa mibdul mill-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ l-għada ta’ meta ssir il-pubblikazzjoni fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, il-21 ta’Frar 2003.